als_Latn dik_Latn sag_Latn
Në Qendrën e Informimit të BE-së në Tiranë u prezantua Masteri i përbashkët në Shkenca Politike–Integrimi dhe Qeverisja (#PoSIG), bashkëfinancuar nga Programi Erasmus+ i BE-së
Për herë të parë në Shqipëri vjen një Master i përbashkët mes universiteteve të Bashkimit Europian dhe atyre të Ballkanit Perëndimor, me fokus në shkenca politike. Ky do të jetë një program 2-vjeçar pasuniversitar sipas standardeve europiane. Universiteti i Tiranës/Fakulteti i Shkencave Sociale dhe UET prezantuan programin e ri Master i përbashkët në Shkenca Politike – Integrimi dhe Qeverisja (#PoSIG). Takimi ishte i hapur për të gjithë të interesuarit në studime në shkenca politike, europianizimin, mirëqeverisjen dhe ndërkombëtarizimin e arsimit të lartë. Ky takim vjen në kuadër të projektit Erasmus+ EuroPS, financuar nga Bashkimi Europian.
Drejtuesi ekzekutiv i PoSIG, dr. Franz Kok, prezantoi në detaje mundësitë që ofron masteri për studentët shqiptarë, si dhe ndau me të pranishmit vizionin që ky konsorcium universitetesh ka, të ndërtojë ura lidhëse mes Europës dhe Ballkanit Perëndimor dhe të nxisë të rinjtë të kontribuojnë për vendin e tyre.
Kreu i Bashkëpunimit, delegacion i BE-së, Yngve Engstroem, vuri theksin te nevoja për institucione dhe një administratë më të fortë në vend. “Ndaj dhe ky program fokusohet në atë çfarë Shqipërisë i nevojitet në procesin e anëtarësimit në BE, si dhe adreson sfidat e Shqipërisë kur të jetë anëtare e BE-së. Nëpërmjet programeve të saj, BE jep mbështetje për të rinjtë që studiojnë jashtë vendit, me qëllim që ata të kthehen e kontribuojnë në zhvillimin e vendlindjes së tyre, për të ndërtuar një sistem që bazohet në meritokraci dhe aftësi”, theksoi Engstroem.
Ambasadori i Republikës së Austrisë në Shqipëri, Johann Sattler, theksoi se kryefjala në shoqërinë e sotme të informacionit është ‘connectivity’ dhe se si masteri PoSIG ofron mundësi për ndërlidhje mes të rinjve në Shqipëri dhe atyre në Ballkan e Europë për të zhvilluar më tej aftësitë e tyre profesionale. Ambasadori vlerësoi qasjen e PoSIG si një master i integruar me standarde europiane që adreson nevojat zhvillimore të vendit për proceset e integrimit dhe të mirëqeverisjes. Në kuadër edhe të Procesit të Berlinit, një iniciativë e tillë që reflekton zbatimin në praktikë të parimeve europianë është një histori suksesi, theksoi Sattler.
Rektori i UET-it, prof. dr. Tonin Gjuraj e vlerësoi bashkëpunimin për krijimin e këtij masteri dhe profilin që ai ofron të orientuar për çështjet e integrimit dhe mirëqeverisjes. “Procesi i integrimit dhe i demokratizimit të Shqipërisë ka nevojë për të diplomuar të përgatitur me standardet më të mira europiane të cilët të mund t’iu përgjigjen me kompetencat e tyre nevojave të tregut të punës, administratës publike dhe zhvillimit të vendit”, -tha Gjuraj.
Sipas drejtuesve të masterit PoSIG, në themel të nismës për këtë Master ka qenë pikërisht shndërrimi i studimeve në shkenca politike në një diplomë konkurruese në tregun e punës sot në Shqipëri dhe rajon. UET është një ndër nismëtarët e këtij projekti dhe më tej i masterit PoSIG. Gjithashtu prezantimi i këtij masteri u përshëndet edhe nga Edit Dibra, koordinatorja kombëtare e Zyrës Erasmus+ në Tiranë dhe nga Erindi Bejko, drejtor i Shërbimeve Publike në Bashkinë e Tiranës, i cili prezantoi edhe mundësitë e praktikave të punës për studentët. Dr. Blerjana Bino dhe prof. Orinda Malltezi, inkurajuan studentët për të aplikuar për këtë master si një program që do u ofrojnë një përgatitje profesionale edhe akademike me vlerë për karrierën e tyre. Afati i aplikimit për PoSIG është 21 maj 2017 dhe aplikimi realizohet online. Ky master është i akredituar në nivel europian.
als_Latn als_Latn als_Latn als_Latn als_Latn als_Latn als_Latn